CELEX: 32016D0542
Language: el
Date: 2016-02-15 00:00:00
Title: Εκτελεστική απόφαση (ΕΕ) 2016/542 του Συμβουλίου, της 15ης Φεβρουαρίου 2016, για τη χορήγηση βραχυπρόθεσμης χρηματοπιστωτικής συνδρομής της Ένωσης στην Ελλάδα (2015/1181)

7.4.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 91/22
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2016/542 ΤΟΥ ΣΥΜΒΟΥΛΊΟΥ
   της 15ης Φεβρουαρίου 2016
   για τη χορήγηση βραχυπρόθεσμης χρηματοπιστωτικής συνδρομής της Ένωσης στην Ελλάδα (2015/1181) (1)
   
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 407/2010 του Συμβουλίου, της 11ης Μαΐου 2010, για τη θέσπιση ευρωπαϊκού μηχανισμού χρηματοοικονομικής σταθεροποίησης (2), και ιδίως το άρθρο 3 παράγραφος 2,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:
   
               (1)
            
            
               Η Ελλάδα ζήτησε νέα χρηματοπιστωτική συνδρομή από τον Ευρωπαϊκό Μηχανισμό Σταθερότητας («ΕΜΣ») και υπάρχει συμφωνία επί της αρχής για την παροχή της αιτούμενης συνδρομής.
            
         
               (2)
            
            
               Ωστόσο, η Ελλάδα χρειάζεται μεταβατική χρηματοδότηση έως ότου μπορέσει να τεθεί σε εφαρμογή αυτή η συνδρομή, προκειμένου να διαφυλαχθούν η ακεραιότητα της ζώνης του ευρώ και η χρηματοοικονομική σταθερότητα και να αποφευχθεί περαιτέρω αθέτηση των υποχρεώσεων αποπληρωμής της. Λόγω της σοβαρής οικονομικής και δημοσιονομικής διαταραχής που οφείλεται σε έκτακτες περιστάσεις οι οποίες εκφεύγουν του ελέγχου της κυβέρνησης, η Ελλάδα υπέβαλε στις 15 Ιουλίου 2015 επίσημο αίτημα για την παροχή επείγουσας χρηματοπιστωτικής συνδρομής από την Ένωση, με σκοπό να διασφαλιστεί η χρηματοοικονομική σταθερότητα στην Ελλάδα, στη ζώνη του ευρώ και στην Ένωση. Η συνδρομή που θα χορηγηθεί στην Ελλάδα από τον ΕΜΣ θα χρησιμοποιηθεί για την αποπληρωμή του δανείου που έλαβε η Ελλάδα στο πλαίσιο του Ευρωπαϊκού Μηχανισμού Χρηματοοικονομικής Σταθεροποίησης («ΕΜΧΣ»).
            
         
               (3)
            
            
               Το σχέδιο προγράμματος οικονομικής και δημοσιονομικής προσαρμογής («πρόγραμμα») που υποβλήθηκε από την Ελλάδα στην Επιτροπή και στο Συμβούλιο έχει ως στόχο να διασφαλιστεί η θέσπιση δέσμης μεταρρυθμίσεων οι οποίες είναι αναγκαίες για να βελτιωθεί η βιωσιμότητα των δημόσιων οικονομικών και το κανονιστικό περιβάλλον.
            
         
               (4)
            
            
               Η Επιτροπή, σε συνεργασία με την Ευρωπαϊκή Κεντρική Τράπεζα («ΕΚΤ»), εκτιμά ότι οι χρηματοδοτικές ανάγκες της Ελλάδας ανέρχονται συνολικά σε 7,16 δισεκατ. EUR για τον Ιούλιο του 2015. Οι λεπτομερείς όροι της χρηματοδότησης θα πρέπει να καθοριστούν στο πλαίσιο συμφωνίας δανειακής διευκόλυνσης.
            
         
               (5)
            
            
               Η Επιτροπή θα πρέπει να αναλάβει τη διαχείριση της χρηματοπιστωτικής συνδρομής της Ένωσης.
            
         
               (6)
            
            
               Η Ελλάδα υπέβαλε στην Επιτροπή και στο Συμβούλιο το πρόγραμμα με στόχο να διασφαλιστεί η θέσπιση δέσμης μεταρρυθμίσεων οι οποίες είναι αναγκαίες για να βελτιωθούν η βιωσιμότητα των δημόσιων οικονομικών και το κανονιστικό περιβάλλον. Στις 15 Ιουλίου 2015 επιτεύχθηκε συμφωνία σε υπηρεσιακό επίπεδο μεταξύ της κυβέρνησης και της Επιτροπής για το πρόγραμμα, η οποία πρόκειται να διατυπωθεί σε μνημόνιο κατανόησης επί των ειδικών όρων οικονομικής πολιτικής («μνημόνιο κατανόησης»).
            
         
               (7)
            
            
               Η Επιτροπή θα πρέπει να επαληθεύει ανά τακτά χρονικά διαστήματα ότι πληρούνται οι όροι οικονομικής πολιτικής που συνοδεύουν την παρεχόμενη συνδρομή, μέσω αποστολών και τακτικής υποβολής εκθέσεων από τις ελληνικές αρχές.
            
         
               (8)
            
            
               Η συνδρομή θα πρέπει να παρασχεθεί με σκοπό τη στήριξη της επιτυχούς υλοποίησης του προγράμματος.
            
         
               (9)
            
            
               Τα κράτη μέλη της ζώνης του ευρώ γνωστοποίησαν τη δέσμευσή τους να επιστρέψουν από κοινού και χωρίς καθυστέρηση, με ειδική ρύθμιση, σε κάθε κράτος μέλος που δεν ανήκει στη ζώνη του ευρώ, το ποσό που το μη ανήκον στη ζώνη του ευρώ κράτος μέλος κατέβαλε από ιδίους πόρους και το οποίο αντιστοιχεί στη χρήση του γενικού προϋπολογισμού της Ένωσης σε περίπτωση απωλειών που απορρέουν από τη χρηματοδοτική ενίσχυση της Ένωσης σε κράτος μέλος της ζώνης του ευρώ σύμφωνα με τον κανονισμό (ΕΕ) αριθ. 407/2010. Θα τεθούν επίσης σε εφαρμογή κατάλληλες ρυθμίσεις ώστε να διασφαλιστεί ότι δεν θα χορηγείται υπεραντιστάθμιση στα κράτη μέλη που δεν ανήκουν στη ζώνη του ευρώ όταν ενεργοποιούνται τα μέσα προστασίας του γενικού προϋπολογισμού της Ένωσης, συμπεριλαμβανομένης της ανάκτησης του χρέους, μέσω συμψηφισμού, όποτε είναι αναγκαίο, απαιτήσεων εισπρακτέων και οφειλών κατά τη διάρκεια ενός απροσδιόριστου προς το παρόν χρονικού διαστήματος.
            
         
               (10)
            
            
               Το δάνειο του ΕΜΧΣ είναι εγγυημένο από τον γενικό προϋπολογισμό της Ένωσης. Σε περίπτωση αθέτησης πληρωμής στο πλαίσιο αυτού του δανείου, η Επιτροπή μπορεί να ζητήσει πρόσθετα κεφάλαια πέραν των οικείων στοιχείων του ενεργητικού, λαμβανομένου υπόψη τυχόν πλεονάσματος στα ταμειακά διαθέσιμα, προκειμένου να εξυπηρετηθεί το χρέος της Ένωσης. Ο κανονισμός (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου (3) («δημοσιονομικός κανονισμός»), που εφαρμόζεται στον γενικό προϋπολογισμό της Ένωσης, και οι λεπτομερείς κανόνες του προβλέπουν μέσα για την προστασία του προϋπολογισμού της Ένωσης, συμπεριλαμβανομένης της ανάκτησης του χρέους, μέσω συμψηφισμού, όποτε είναι αναγκαίο, απαιτήσεων εισπρακτέων και οφειλών κατά τη διάρκεια ενός απροσδιόριστου προς το παρόν χρονικού διαστήματος. Η Επιτροπή θα εφαρμόσει τα μέσα αυτά,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   1.   Η Ένωση θέτει στη διάθεση της Ελλάδας δάνειο ανώτατου ύψους 7,16 δισεκατ. EUR, μέγιστης διάρκειας τριών μηνών.
   2.   Η χρηματοπιστωτική συνδρομή της Ένωσης δυνάμει της παρούσας απόφασης θα διατεθεί μόνον εφόσον έχουν παρασχεθεί ρευστοποιήσιμες εγγυήσεις ισοδύναμες με το άνοιγμα των κρατών μελών το νόμισμα των οποίων δεν είναι το ευρώ, στο πλαίσιο νομικά δεσμευτικών ρυθμίσεων, ώστε να είναι αμέσως καταβλητέες σε αυτά στον βαθμό που απαιτείται για την κάλυψη κάθε απαίτησης που μπορεί να εγερθεί ως αποτέλεσμα της αδυναμίας της Ελλάδας να αποπληρώσει τη χρηματοπιστωτική συνδρομή σύμφωνα με τους αντίστοιχους όρους.
   3.   Η χρηματοπιστωτική συνδρομή καθίσταται διαθέσιμη αμέσως μετά την έναρξη ισχύος της παρούσας απόφασης.
   4.   Η Επιτροπή θέτει τη χρηματοπιστωτική συνδρομή της Ένωσης στη διάθεση της Ελλάδας σε μία ή δύο δόσεις.
   5.   Οι δόσεις εκταμιεύονται με την επιφύλαξη της έναρξης ισχύος της δανειακής συμφωνίας και του μνημονίου κατανόησης, καθώς και της συμμόρφωσης της Ελλάδας με τη συναφή πολιτική εκπλήρωσης των προϋποθέσεων, σύμφωνα με το άρθρο 3.
   6.   Η Ελλάδα καταβάλλει το κόστος χρηματοδότησης της Ένωσης, με προσαύξηση δέκα μονάδων βάσης.
   7.   Η Ελλάδα επιβαρύνεται με τα έξοδα που αναφέρονται στο άρθρο 7 του κανονισμού (ΕΕ) αριθ. 407/2010.
   8.   Εφόσον απαιτείται, και για την έγκαιρη χρηματοδότηση του δανείου, επιτρέπεται στην Επιτροπή να δανείζεται μέσω ιδιωτικής τοποθέτησης τίτλων ή μέσω οποιασδήποτε άλλης κατάλληλης χρηματοοικονομικής ρύθμισης που καθιστά δυνατή την άντληση κεφαλαίων από αυτή σε πολύ σύντομο χρονικό διάστημα.
   Άρθρο 2
   1.   Η Επιτροπή διαχειρίζεται την παρεχόμενη συνδρομή κατά τρόπο συνεπή προς τις δεσμεύσεις της Ελλάδας.
   2.   Η Επιτροπή, σε διαβούλευση με την ΕΚΤ, συμφωνεί με τις ελληνικές αρχές τους ειδικούς όρους οικονομικής πολιτικής που συνοδεύουν τη χρηματοπιστωτική συνδρομή, όπως ορίζεται στο άρθρο 3. Οι εν λόγω όροι καθορίζονται στο μνημόνιο κατανόησης, που υπογράφεται από την Επιτροπή και τις ελληνικές αρχές, λαμβανομένων υπόψη των δεσμεύσεων που αναφέρονται στην παράγραφο 1 του παρόντος άρθρου. Οι λεπτομερείς όροι χρηματοδότησης καθορίζονται σε συμφωνία δανειακής διευκόλυνσης, η οποία θα συναφθεί με την Επιτροπή.
   3.   Η Επιτροπή επαληθεύει ανά τακτά χρονικά διαστήματα ότι πληρούνται οι όροι οικονομικής πολιτικής που συνοδεύουν τη συνδρομή και υποβάλλει έκθεση στην οικονομική και δημοσιονομική επιτροπή. Για τον σκοπό αυτόν, οι ελληνικές αρχές συνεργάζονται πλήρως με την Επιτροπή και την ΕΚΤ και θέτουν στη διάθεσή τους όλες τις αναγκαίες πληροφορίες. Η Επιτροπή κρατάει ενήμερη την οικονομική και δημοσιονομική επιτροπή για όλες τις σχετικές εξελίξεις.
   Άρθρο 3
   1.   Εγκρίνεται το πρόγραμμα οικονομικής και δημοσιονομικής προσαρμογής («πρόγραμμα») που κατάρτισαν οι ελληνικές αρχές.
   2.   Η εκταμίευση της συνδρομής προϋποθέτει ότι η Ελλάδα:
   
               i)
            
            
               θεσπίζει τα μέτρα που αναφέρονται στο πρόγραμμα, με διορία θέσπισής τους έως τις 15 Ιουλίου 2015·
            
         
               ii)
            
            
               λαμβάνει σαφή μέτρα για την προετοιμασία της εφαρμογής των άλλων όρων πολιτικής που απαριθμούνται στο πρόγραμμα· και
            
         
               iii)
            
            
               λαμβάνει την καταρχήν σύμφωνη γνώμη των μελών του ΕΜΣ σύμφωνα με το άρθρο 13 παράγραφος 2 της συνθήκης για τη θέσπιση του ευρωπαϊκού μηχανισμού σταθερότητας για την παροχή χρηματοπιστωτικής συνδρομής στην Ελλάδα.
            
         3.   Η Ελλάδα θεσπίζει εγκαίρως τα μέτρα που αναφέρονται κατωτέρω:
   
                
            
            
               Καθεστώς ΦΠΑ
               
                           —
                        
                        
                           Θέσπιση, έως τις 15 Ιουλίου 2015, νομοθεσίας για τη μεταρρύθμιση του καθεστώτος ΦΠΑ. Η μεταρρύθμιση στοχεύει σε μια καθαρή αύξηση των εσόδων της τάξης του 1 % του ΑΕΠ σε ετήσια βάση από παραμετρικές αλλαγές. Το νέο σύστημα ΦΠΑ: i) ενοποιεί τους συντελεστές σε έναν κανονικό συντελεστή 23 %, στον οποίο εμπίπτουν τα εστιατόρια και οι υπηρεσίες τροφοδοσίας, έναν μειωμένο συντελεστή 13 %, στον οποίο υπάγονται τα βασικά είδη διατροφής, η ενέργεια, τα ξενοδοχεία και η ύδρευση (πλην των τελών αποχέτευσης), και έναν πολύ χαμηλό συντελεστή 6 % για τα φάρμακα, τα βιβλία και τα εισιτήρια θεάτρων· ii) εξορθολογίζει τις απαλλαγές ώστε να διευρυνθεί η φορολογική βάση και αυξάνει τον φόρο επί των ασφαλίσεων· και iii) καταργεί τις εκπτώσεις στα νησιά, αρχής γενομένης από τα νησιά με υψηλότερα εισοδήματα και τα οποία είναι οι πιο δημοφιλείς τουριστικοί προορισμοί, εκτός από τα πλέον απομακρυσμένα. Η μεταρρύθμιση ολοκληρώνεται μέχρι τα τέλη του 2016, με τη θέσπιση κατάλληλων και στοχευμένων, δημοσιονομικά ουδέτερων μέτρων για την αντιστάθμιση των απωλειών που θα υποστούν οι κάτοικοι που έχουν μεγαλύτερη ανάγκη. Οι νέοι συντελεστές ΦΠΑ για τα ξενοδοχεία και τα νησιά τίθενται σε εφαρμογή από την 1η Οκτωβρίου 2015.
                        
                     
         
                
            
            
               Συντάξεις
               
                           —
                        
                        
                           Θέσπιση νομοθεσίας για το πάγωμα, σε ονομαστικούς όρους, των μηνιαίων εγγυημένων ανταποδοτικών ορίων σύνταξης έως το 2021.
                        
                     
                           —
                        
                        
                           Θέσπιση νομοθεσίας για τη χορήγηση στα άτομα που συνταξιοδοτούνται μετά την έναρξη ισχύος της σχετικής ελληνικής νομοθεσίας των βασικών εγγυημένων συντάξεων με βάση τις εισφορές και με εισοδηματικά κριτήρια μόνον όταν θα έχουν συμπληρώσει τη νόμιμη κανονική ηλικία συνταξιοδότησης, που είναι σήμερα τα 67 έτη.
                        
                     
                           —
                        
                        
                           Θέσπιση νομοθεσίας για την αύξηση των εισφορών υγείας για τους συνταξιούχους από 4 % σε 6 % κατά μέσο όρο και επέκταση της ρύθμισης στις επικουρικές συντάξεις.
                        
                     
                           —
                        
                        
                           Θέσπιση του κατάλληλου νομικού μέσου για να δοθεί εντολή σε όλα τα συνταξιοδοτικά ταμεία να εφαρμόζουν πλήρως τον νόμο 3863/2010 στις νέες αιτήσεις συνταξιοδότησης που έχουν υποβληθεί από την 1η Ιανουαρίου 2015.
                        
                     
         
                
            
            
               Στατιστική διακυβέρνηση
               
                           —
                        
                        
                           Θέσπιση νομοθεσίας για την ενίσχυση της διακυβέρνησης της Ελληνικής Στατιστικής Αρχής (ΕΛΣΤΑΤ). Η νομοθεσία καλύπτει i) τον ρόλο και τη διάρθρωση των συμβουλευτικών οργάνων του Ελληνικού Στατιστικού Συστήματος, συμπεριλαμβανομένου του μετασχηματισμού της επιτροπής του ΕΛΣΣ (Ελληνικό Στατιστικό Σύστημα) σε συμβουλευτική επιτροπή του ΕΛΣΣ, και τον ρόλο της ΣΕΟΠ (Συμβουλευτική Επιτροπή Ορθής Πρακτικής)· ii) τη διαδικασία πρόσληψης του προέδρου της ΕΛΣΤΑΤ, ώστε να διασφαλιστεί η επιλογή ενός προέδρου με άρτια επαγγελματικά προσόντα μέσω διαφανών διαδικασιών και κριτηρίων επιλογής· iii) τη συμμετοχή της ΕΛΣΤΑΤ, κατά περίπτωση, σε κάθε νομοθετική ή άλλη νομική διαδικασία που αφορά στατιστικά θέματα· iv) άλλα θέματα που αφορούν την ανεξαρτησία της ΕΛΣΤΑΤ, συμπεριλαμβανομένης της οικονομικής αυτονομίας, της εξουσιοδότησης της ΕΛΣΤΑΤ για ανακατανομή των υφιστάμενων μόνιμων θέσεων και την πρόσληψη προσωπικού εφόσον υπάρξει ανάγκη, και για την πρόσληψη ειδικευμένου επιστημονικού προσωπικού, καθώς και της κατάταξης του οργανισμού ως φορέα δημοσιονομικής πολιτικής βάσει του πρόσφατου νόμου 4270/2014, τον ρόλο και τις αρμοδιότητες της Τράπεζας της Ελλάδος για στατιστικά θέματα σε εναρμόνιση με τη νομοθεσία της Ένωσης.
                        
                     
         
                
            
            
               Εφαρμογή της Συνθήκης για τη Σταθερότητα, τον Συντονισμό και τη Διακυβέρνηση (ΣΣΣΔ) στην ΟΝΕ
               
                           —
                        
                        
                           Η Ελλάδα εφαρμόζει από τις 15 Ιουλίου 2015 τις σχετικές διατάξεις της ΣΣΣΔ.
                        
                     
         Άρθρο 4
   Η Ελλάδα ανοίγει ειδικό λογαριασμό στην Τράπεζα της Ελλάδος για τη διαχείριση της χρηματοπιστωτικής συνδρομής της Ένωσης.
   Άρθρο 5
   Η παρούσα απόφαση παράγει αποτελέσματα από την κοινοποίησή της.
   Άρθρο 6
   Η παρούσα απόφαση απευθύνεται στην Ελληνική Δημοκρατία.
   Άρθρο 7
   Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης.
   
      Βρυξέλλες, 15 Φεβρουαρίου 2016.
      
         
            Για το Συμβούλιο
         
         
            Ο Πρόεδρος
         
         M.H.P. VAN DAM
      
   
   
      (1)  Η παρούσα πράξη εξεδόθη αρχικώς στην Αγγλική γλώσσα μόνο, και δημοσιεύτηκε στην ΕΕ L 192 της 18.7.2015, σ. 15 .
   
      (2)  ΕΕ L 118 της 12.5.2010, σ. 1.
   
      (3)  Κανονισμός (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την κατάργηση του κανονισμού (ΕΚ, Ευρατόμ) αριθ. 1605/2002 του Συμβουλίου (ΕΕ L 298 της 26.10.2012, σ. 1).